ᱵᱷᱩᱯᱮᱱᱫᱨᱚᱵᱷᱟᱭ ᱯᱟᱴᱮᱞ

ᱵᱷᱩᱯᱮᱱᱫᱨᱚ ᱨᱟᱡᱽᱱᱤᱠᱟᱱᱛ ᱯᱟᱴᱮᱞ (ᱡᱟᱱᱟᱢ ᱑᱕ ᱡᱩᱞᱟᱭ ᱑᱙᱖᱒) ᱫᱚ ᱢᱤᱫ ᱥᱤᱧᱚᱛᱤᱭᱟᱹ ᱨᱟᱡᱽᱟᱹᱨᱤᱭᱟᱹ, ᱥᱤᱵᱷᱤᱞ ᱤᱱᱡᱤᱱᱤᱭᱟᱹᱨ ᱟᱨ ᱵᱤᱞᱰᱟᱨ ᱠᱟᱱᱟᱭ, ᱱᱩᱭ ᱫᱚ ᱒᱐᱒᱑ ᱥᱟᱞ ᱠᱷᱚᱱ ᱜᱩᱡᱽᱨᱟᱴ ᱨᱤᱱᱤᱡ ᱑᱗ ᱟᱹᱱᱤᱡ ᱟᱨ ᱱᱤᱛᱚᱜ ᱥᱤᱨᱟᱹ ᱢᱚᱱᱛᱨᱤ ᱞᱮᱠᱟᱛᱮ ᱠᱟᱹᱢᱤ ᱠᱟᱱᱟᱭ ᱾ ᱩᱱᱤᱫᱚ ᱒᱐᱑᱗ ᱥᱟᱞ ᱠᱷᱚᱱ ᱜᱩᱡᱽᱨᱟᱴ ᱵᱤᱫᱷᱟᱱᱥᱚᱵᱷᱟ ᱨᱮ ᱜᱷᱟᱴᱞᱳᱰᱤᱭᱟ ᱵᱤᱫᱷᱟᱱᱥᱚᱵᱷᱟ ᱵᱟᱪᱷᱱᱟᱣ ᱴᱚᱴᱷᱟ ᱨᱤᱱᱤᱡ ᱩᱫᱩᱜ ᱥᱚᱫᱚᱨᱮ ᱠᱟᱹᱢᱤᱭᱟ ᱾ ᱩᱱᱤᱫᱚ ᱵᱷᱟᱨᱚᱛᱤᱭᱚ ᱡᱚᱱᱚᱛᱟ ᱯᱟᱨᱴᱤ ᱨᱤᱱᱤᱡ ᱥᱚᱦᱮᱫ ᱠᱟᱱᱟᱭ ᱾

ᱱᱤᱡᱮᱨᱟᱜ ᱡᱤᱭᱚᱱ ᱟᱨ ᱠᱟᱹᱢᱤ
ᱵᱷᱩᱯᱮᱱᱫᱨᱚᱵᱷᱟᱭ ᱯᱟᱴᱮᱞ ᱟᱜ ᱡᱟᱱᱟᱢ ᱫᱚ ᱑᱕ ᱡᱩᱞᱟᱭ ᱑᱙᱖᱒ ᱥᱟᱞ ᱨᱮ ᱚᱦᱢᱚᱫᱟᱵᱟᱫᱽ, ᱜᱩᱡᱽᱨᱟᱴ, ᱥᱤᱧᱚᱛ ᱨᱮ ᱢᱤᱫ ᱜᱩᱡᱽᱨᱟᱴᱤ ᱠᱚᱫᱽᱣᱟ ᱯᱟᱴᱤᱫᱟᱨ ᱜᱷᱟᱨᱚᱸᱡᱽ ᱨᱮ ᱦᱩᱭ ᱞᱮᱱ ᱛᱟᱦᱮᱸᱫ ᱾ ᱵᱷᱩᱯᱮᱱᱫᱨᱚᱵᱷᱟᱭ ᱯᱟᱴᱮᱞ ᱫᱚ ᱮᱯᱨᱤᱞ ᱑᱙᱘᱒ ᱥᱟᱞ ᱨᱮ ᱥᱚᱨᱠᱟᱨᱤ ᱯᱚᱞᱤᱴᱮᱠᱱᱤᱠ, ᱚᱦᱢᱚᱫᱟᱵᱟᱫᱽ ᱠᱷᱚᱱ ᱥᱤᱵᱷᱤᱞ ᱤᱱᱡᱤᱱᱤᱭᱟᱹᱨ ᱨᱮ ᱰᱤᱯᱞᱳᱢᱟ ᱧᱟᱢ ᱠᱮᱜᱼᱟᱭ ᱾ ᱩᱱᱤᱫᱚ ᱨᱟᱥᱴᱨᱤᱭᱚ ᱥᱣᱟᱭᱟᱢᱥᱮᱵᱚᱠ ᱥᱚᱝᱜᱷ ᱥᱟᱞᱟᱜ ᱮ ᱡᱚᱲᱟᱣ ᱮᱱᱟᱭ ᱾

ᱩᱱᱤᱫᱚ ᱵᱮᱯᱟᱨ ᱠᱷᱚᱱ ᱢᱤᱫ ᱵᱤᱞᱰᱟᱨ ᱠᱟᱱᱟᱭ ᱾ ᱩᱱᱤ ᱥᱚᱨᱫᱟᱨᱫᱷᱟᱢ ᱵᱤᱥᱣᱟ ᱯᱟᱴᱤᱫᱟᱨ ᱠᱮᱸᱫᱽᱨᱚ ᱨᱤᱱᱤᱡ ᱴᱨᱚᱥᱴᱤ ᱟᱨ ᱵᱤᱥᱣᱟ ᱩᱢᱤᱭᱟᱹ ᱯᱷᱟᱣᱱᱰᱮᱥᱚᱱ ᱨᱤᱱᱤᱡ ᱥᱛᱷᱟᱭᱤ ᱠᱩᱢᱩᱴ ᱨᱤᱱᱤᱡ ᱯᱟᱨᱥᱮᱛ ᱠᱟᱱᱟᱭ ᱾ ᱩᱱᱤᱫᱚ ᱫᱟᱫᱟ ᱵᱷᱚᱜᱽᱣᱟᱱ ᱦᱚᱛᱮᱛᱮ ᱛᱷᱟᱯᱚᱱ ᱟᱠᱟᱱ ᱚᱠᱨᱚᱢ ᱵᱤᱡᱽᱭᱟᱱ ᱢᱚᱵᱽᱢᱮᱱᱛ ᱨᱤᱱᱤᱡ ᱯᱷᱚᱞᱚᱣᱟᱨ ᱠᱟᱱᱟᱭ ᱾ ᱟᱡᱟᱜ ᱢᱚᱱᱮ ᱫᱚ ᱠᱨᱤᱠᱮᱴ ᱟᱨ ᱵᱮᱰᱢᱤᱱᱴᱚᱱ ᱨᱮ ᱟᱛᱟᱭ ᱢᱮᱱᱟᱜᱼᱟ ᱾

ᱨᱟᱡᱽᱟᱹᱨᱤ ᱠᱟᱹᱢᱤ
ᱱᱚᱜᱚᱨ ᱯᱚᱨᱤᱥᱚᱫᱽ
ᱯᱟᱴᱮᱞ ᱫᱚ ᱑᱙᱙᱕-᱑᱙᱙᱖, ᱑᱙᱙᱙-᱒᱐᱐᱐ ᱟᱨ ᱒᱐᱐᱔-᱒᱐᱐᱖ ᱨᱮ ᱢᱮᱢᱱᱚᱜᱚᱨ ᱱᱚᱜᱚᱨᱯᱟᱞᱤᱠᱟ ᱨᱤᱱᱤᱡ ᱯᱟᱨᱥᱮᱛ ᱮ ᱛᱟᱦᱮᱸ ᱠᱟᱱᱟᱭ ᱾ ᱩᱱᱤᱫᱚ ᱒᱐᱐᱘ ᱠᱷᱚᱱ ᱒᱐᱑᱐ ᱥᱟᱞ ᱫᱷᱟᱹᱨᱤᱡ ᱚᱢᱫᱟᱵᱟᱫᱽ ᱱᱚᱜᱚᱨ ᱱᱤᱜᱟᱢ ᱨᱮᱱᱟᱜ ᱤᱥᱠᱩᱞ ᱵᱚᱨᱰ ᱨᱤᱱᱤᱡ ᱡᱚᱜᱚ ᱯᱟᱨᱥᱮᱛ ᱮ ᱛᱟᱦᱮᱸ ᱠᱟᱱᱟᱭ ᱾ ᱩᱱᱤᱫᱚ ᱒᱐᱑᱐ ᱠᱷᱚᱱ ᱒᱐᱑᱕ ᱥᱟᱞ ᱫᱷᱟᱹᱨᱤᱡ ᱛᱷᱚᱞᱛᱮᱡᱽ ᱣᱟᱨᱰ ᱠᱷᱚᱱ ᱯᱟᱨᱥᱚᱫᱽ ᱮ ᱛᱟᱦᱮᱸ ᱠᱟᱱᱟᱭ ᱾
ᱩᱱᱤᱫᱚ ᱒᱐᱑᱕ ᱥᱟᱞ ᱠᱷᱚᱱ ᱒᱐᱑᱗ ᱥᱟᱞ ᱫᱷᱟᱹᱨᱤᱡ ᱚᱦᱢᱚᱫᱟᱵᱟᱫᱽ ᱥᱚᱦᱨᱤ ᱩᱛᱷᱱᱟᱹᱣ ᱯᱨᱟᱫᱷᱤᱠᱚᱨᱚᱱ ᱨᱤᱱᱤᱡ ᱯᱟᱨᱥᱮᱛ ᱮ ᱛᱟᱦᱮᱸ ᱠᱟᱱᱟᱭ ᱾ ᱩᱱᱤᱫᱚ ᱚᱢᱫᱟᱵᱟᱫᱽ ᱱᱚᱜᱚᱨ ᱱᱤᱜᱟᱢ ᱨᱤᱱᱤᱡ ᱥᱛᱷᱟᱭᱤ ᱠᱩᱢᱩᱴ ᱨᱤᱱᱤᱡ ᱯᱟᱨᱥᱮᱛ ᱞᱮᱠᱟᱛᱮ ᱦᱚᱸᱭ ᱠᱟᱹᱢᱤᱭᱟ ᱾

ᱜᱩᱡᱽᱨᱟᱴ ᱵᱤᱫᱷᱟᱱᱥᱚᱵᱷᱟ ᱨᱤᱱᱤᱡ ᱥᱚᱦᱮᱫ
ᱯᱟᱴᱮᱞ ᱫᱚ ᱒᱐᱑᱗ ᱥᱟᱞ ᱨᱮᱱᱟᱜ ᱜᱩᱡᱽᱨᱟᱴ ᱵᱤᱫᱷᱟᱱᱥᱚᱵᱷᱟ ᱵᱟᱪᱷᱱᱟᱣ ᱨᱮ ᱥᱤᱧᱚᱛᱤᱭᱟᱹ ᱡᱟᱹᱛᱤᱭᱟᱹᱨᱤ ᱠᱚᱝᱜᱽᱨᱮᱥ ᱨᱤᱱᱤᱡ ᱥᱚᱥᱤᱠᱟᱱᱛ ᱯᱟᱴᱮᱞ ᱵᱤᱨᱩᱫᱷ ᱨᱮ ᱡᱤᱛᱠᱟᱹᱨ ᱠᱟᱛᱮ ᱛᱟᱭᱚᱢ ᱜᱷᱟᱴᱞᱳᱰᱤᱭᱟ ᱵᱤᱫᱷᱟᱱᱥᱚᱵᱷᱟ ᱵᱟᱪᱷᱱᱟᱣ ᱴᱚᱴᱷᱟ ᱠᱷᱚᱱ ᱜᱩᱡᱽᱨᱟᱴ ᱵᱤᱫᱷᱟᱱᱥᱚᱵᱷᱟ ᱨᱤᱱᱤᱡ ᱥᱚᱦᱮᱫ ᱮ ᱵᱮᱱᱟᱣ ᱮᱱᱟᱭ ᱾ ᱩᱱᱤᱫᱚ ᱑,᱑᱗,᱐᱐᱐ ᱵᱷᱚᱴ ᱛᱮ ᱡᱤᱛᱠᱟᱹᱨ ᱮᱱᱟᱭ ᱾

ᱩᱱᱤᱫᱚ ᱒᱐᱒᱒ ᱨᱮᱱᱟᱜ ᱜᱩᱡᱽᱨᱟᱴ ᱵᱤᱫᱷᱟᱱᱥᱚᱵᱷᱟ ᱵᱟᱪᱷᱱᱟᱣ ᱨᱮ ᱜᱷᱟᱴᱞᱳᱰᱤᱭᱟ ᱵᱟᱪᱷᱱᱟᱣ ᱴᱚᱴᱷᱟ ᱠᱷᱚᱱ ᱵᱤᱡᱮᱯᱤ ᱥᱚᱦᱮᱫ ᱞᱮᱠᱟᱛᱮ ᱟᱡ ᱥᱩᱨ ᱨᱤᱱᱤᱡ ᱵᱤᱨᱚᱫᱷᱤ ᱟᱨ ᱥᱤᱧᱚᱛᱤᱭᱟᱹ ᱡᱟᱹᱛᱤᱭᱟᱹᱨᱤ ᱠᱚᱝᱜᱽᱨᱮᱥ ᱨᱤᱱᱤᱡ ᱥᱚᱦᱮᱫ ᱚᱢᱤᱵᱮᱱ ᱭᱟᱜᱽᱱᱤᱠ  ᱦᱟᱨᱟᱣ ᱠᱟᱛᱮ ᱟᱨᱦᱚᱸ ᱫᱚᱦᱲᱟ ᱵᱟᱪᱷᱱᱟᱣ ᱮᱱᱟᱭ ᱾

ᱜᱩᱡᱽᱨᱟᱴ ᱨᱤᱱᱤᱡ ᱥᱤᱨᱟᱹ ᱢᱚᱱᱛᱨᱤ
ᱯᱩᱭᱞᱩ ᱠᱟᱹᱢᱤ ᱚᱠᱛᱚ (᱒᱐᱒᱑ - ᱒᱐᱒᱒)

ᱫᱚᱥᱟᱨ ᱠᱟᱹᱢᱤ ᱚᱠᱛᱚ (᱒᱐᱒᱒ - ᱱᱤᱛᱚᱜ)
᱒᱐᱒᱒ ᱥᱟᱞ ᱨᱮᱱᱟᱜ ᱜᱩᱡᱽᱨᱟᱴ ᱵᱤᱫᱷᱟᱱᱥᱚᱵᱷᱟ ᱵᱟᱪᱷᱱᱟᱣ ᱨᱮ, ᱵᱷᱟᱨᱚᱛᱤᱭᱚ ᱡᱚᱱᱚᱛᱟ ᱯᱟᱨᱴᱤ ᱫᱚ ᱜᱩᱴ ᱑᱘᱒ ᱜᱚᱴᱟᱝ ᱢᱟᱹᱪᱤ ᱠᱷᱚᱱ ᱨᱤᱠᱚᱨᱰ ᱮ ᱨᱟᱹᱯᱩᱫ ᱠᱮᱜᱼᱟᱭ ᱑᱕᱖ ᱜᱚᱴᱟᱝ ᱢᱟᱹᱪᱤ ᱡᱤᱛᱠᱟᱹᱨ ᱠᱮᱜᱼᱟᱭ, ᱥᱟᱶᱛᱮ ᱯᱟᱨᱴᱤ ᱫᱚ ᱞᱮᱛᱟᱲ ᱗ ᱫᱷᱟᱹᱣ ᱯᱚᱱᱚᱛ ᱥᱚᱨᱠᱟᱨ ᱮ ᱵᱮᱱᱟᱣ ᱮᱱᱟᱭ ᱾ ᱑᱒ ᱰᱤᱥᱮᱢᱵᱚᱨ ᱒᱐᱒᱒ ᱥᱟᱞ ᱨᱮ ᱯᱟᱴᱮᱞ ᱫᱚ ᱱᱚᱣᱟ ᱠᱮᱴᱮᱡ ᱡᱤᱛᱠᱟᱹᱨ ᱥᱟᱶᱛᱮ ᱫᱚᱥᱟᱨ ᱫᱷᱟᱹᱣ ᱜᱩᱡᱽᱨᱟᱴ ᱨᱤᱱᱤᱡ ᱥᱤᱨᱟᱹ ᱢᱚᱱᱛᱨᱤ ᱯᱚᱫᱽ ᱨᱮᱱᱟᱜ ᱠᱤᱨᱤᱭᱟᱹ ᱦᱟᱛᱟᱣ ᱠᱮᱜᱼᱟᱭ ᱾

ᱥᱟᱹᱠᱷᱭᱟᱹᱛ

ᱛᱷᱚᱠ:ᱜᱩᱡᱽᱨᱟᱴ ᱨᱤᱱ ᱵᱷᱟᱨᱚᱛᱤᱭᱚ ᱡᱚᱱᱛᱟ ᱯᱟᱨᱴᱤ ᱨᱤᱱ ᱨᱟᱡᱽᱟᱹᱨᱤᱭᱟᱹ ᱠᱚ
ᱛᱷᱚᱠ:ᱡᱤᱣᱤᱫ ᱦᱚᱲ
ᱛᱷᱚᱠ:ᱚᱦᱢᱚᱫᱟᱵᱟᱫᱽ ᱨᱤᱱ ᱨᱟᱡᱽᱟᱹᱨᱤᱭᱟᱹ ᱠᱚ
ᱛᱷᱚᱠ:ᱜᱩᱡᱽᱨᱟᱴ ᱨᱤᱱ ᱥᱤᱨᱟᱹ ᱢᱚᱱᱛᱨᱤ ᱠᱚ
ᱛᱷᱚᱠ:᱑᱙᱖᱒ ᱨᱮ ᱡᱟᱱᱟᱢ ᱠᱚ
ᱛᱷᱚᱠ:ᱵᱷᱟᱨᱚᱛᱤᱭᱚ ᱡᱚᱱᱛᱟ ᱯᱟᱨᱴᱤ ᱨᱤᱱ ᱥᱤᱨᱟᱹ ᱢᱚᱱᱛᱨᱤ ᱠᱚ
ᱛᱷᱚᱠ:ᱜᱩᱡᱽᱨᱟᱴᱤ ᱦᱚᱲ